Mitropolitul Andrei al Clujului a vizitat vineri șantierul Centrului de îngrijiri paliative pediatrice "Sfântul Hristofor" construit în localitatea Sânnicoară.
Înaltpreasfințitul Părinte Andrei a fost însoțit în vizita sa de Preasfințitul Părinte Benedict Bistrițeanul, Episcop vicar al Arhiepiscopiei Vadului, Feleacului și Clujului, de părintele Bogdan Chiorean, directorul Centrului de Îngrijiri Paliative "Sfântul Nectarie", și de Ioan Scuturici, constructorul clădirii, care a prezentat starea actuală a lucrărilor.
În prezent, se construiesc demisolul și parterul clădirii. Demisolul va cuprinde capela cu hramul "Sfântul Hristofor", cabinetele medicale și recepția, iar la parter vor funcționa saloanele, camera de stimulare senzorială și alte spații de tratament.
Se lucrează la turnarea planșeului peste parter, la cota 3, 17 metri, iar în perioada următoare vor începe lucrările la ridicarea etajului 1 si la turnarea planșeului de la cota 6, 27 metri.
Proiectul este coordonat de Asociația "Sfântul Nectarie" a Arhiepiscopiei Vadului, Feleacului și Clujului, prezidată de Preasfințitul Părinte Benedict Bistrițeanul.
"Sf. Hristofor" va fi al doilea centru dedicat îngrijirilor paliative construit de arhiepiscopie, după Centrul de îngrijiri paliative "Sfântul Nectarie", înființat de vrednicul de pomenire Episcop Vasile Flueraș și inaugurat în 2012.
Cei care doresc să contribuie la construcția centrului o pot face prin donații lunare în valoare de 2 euro, trimițând SMS la numărul 8845, cu textul JOY.
De asemenea, sunt acceptate donații în conturile Asociația "Sfântul Nectarie" Cluj:
Lei: RO83BTRLRONCRT00C6603105
Euro: RO25BTRLEURCRT00C6603103
Foto credit : Mitropolia Clujului / Ionuț Chifa